Þingræður haldnar á Alþingi Íslendinga

Flm. (Ásgeir Ásgeirsson) Við berum fram þessa till. um nefndarkosning í tilefni af þúsund ára hátíð Alþingis vegna þess, að við höfum orðið þess varir, að þjóðin er þegar farin að hugsa til undirbúnings og ræða um, hvað gera skuli 1930. Menn hafa engan til að snúa sjer til með till. í þessu efni, nema Alþingi skipi nefnd, sem sje nokkurskonar miðstöð fyrir undirbúningsstarfsemina. Slík hátíð sem þessi er alveg einstæð meðal þjóðhátíða. Jeg vænti þess, að allir hv.þm. sjeu sammála um það, að við eigum að halda þessa hátíð á þann hátt, að þjóðinni vaxi traust á sjálfri sjer og heiður og vegsemd meðal annara þjóða. En ef svo á að verða, má ekki hefja undirbúning öllu seinna en nú. Undirbúningur undir þjóðhátíðina 1874 hófst ekki síðar en 1869, en nú eru aðeins 4 ár til 1930, og ef undirbúningurinn á ekki að fara í handaskolum, má ekki ætla honum skemri tíma. Okkur flm. þykir rjettast, að Alþingi skipi sjálft nefnd, sem beri ábyrgð á því, að öll ráð verði tekin í tíma. Okkur þykir heppilegra, að sú nefnd, sem á að sjá um þetta, sje fulltrúi Alþingis, heldur en stjórna, sem koma og fara. Þetta kemur ekkert við trausti eða vantrausti á núverandi stjórn, heldur er það álit okkar, að sjálft Alþingi eigi að hafa þetta mál með höndum og að allur smærri kostnaður, sem af störfum nefndarinnar kann að leiða, verði greiddur af þingkostnaði, en um allan meiri háttar kostnað verði nefndin að leita til þingsins. Um það, hvað gera skuli á hinni miklu hátíð, er óþarft að ræða nú. En við flm. teljum, að slík hátíð sem þessi eigi að vera eftirminnileg fyrir þjóðina og bera í skauti sjer eitthvað það, sem ekki gleymist og ekki er horfið um leið og veisluhöldum er lokið. Jeg vona, að Alþingi geti orðið sammála um þessa nefndarkosningu. Það væri þróttlítil þjóð, sem ekki gæti glaðst af slíkum viðburði sem þessum.

Forsætisráðherra (JM): Það er nú þegar langt síðan byrjað var á undirbúningi undir þessa hátíð. Fyrir nokkrum árum var skipuð nefnd til að undirbúa og rita sögu Alþingis, og af henni hefir þegar verið ritað nokkuð. Í fyrra skipaði stjórnin nefnd til að gera till. um verklegar framkvæmdir á staðnum og friðun hans, svo að þegar er nokkur undirbúningur byrjaður. Að Alþingi hafi ekki þótt liggja á, má ráða af því, að hjer kom fram á þinginu í vetur stjórnarfrv., bygt á till. Þingvallanefndarinnar, og þessu frv. hefir alls ekki verið sint, og held jeg þó, að það atriðið, að undirbúa staðinn, hafi verið það, sem mest reið á, fyrir utan að skrifa söguna. Hvað snertir það, að Alþingi taki málið í sínar hendur, þá gerir það það auðvitað á sínum tíma. Jeg hafði hugsað mjer að hafa þá menn áfram í nefndinni, sem skipaðir voru í fyrra. Þeir eru allir embættismenn ríkisins og kunnáttumenn, hver í sinni grein. Þá hafði jeg gert ráð fyrir því, að bætt yrði við 2–4 mönnum í nefndina, sem skyldu ásamt hinum gera till. um hátíðahaldið sjálft. Þetta held jeg að hefði verið allheppilegt að gera. Það eru nú 2 nefndir fyrir, en með þessari till. er meiningin sú, að slá striki yfir þær báðar og kjósa nýja nefnd. Mjer finst ekkert unnið við það, að þingið kjósi nú nýja nefnd, í stað þess að stjórnin skipi menn til viðbótar. Hún yrði jafnóbundin við þingið, nema það sje meiningin að kjósa þm. í þessa nefnd. En það er ekki víst, að þeir verði allir hinir sömu eftir að nýjar kosningar hafa farið fram.

Árni Jónsson Út af orðum hæstv.forsrh. (JM) um, að þingið hefði ekki sint frv. stjórnarinnar um friðun Þingvalla, vil jeg geta þess, fyrir hönd allshn., að þó að seint sje, sendum við í dag í prentsmiðjuna nál. um þetta frv., sem væntanlega kemur hingað á fundinn innan skamms. Nefndin gat ekki lagt áherslu á, að þetta mál gengi fram nú á þessu þingi, því að aðalatriðið er það, hvort samkomulag næst við ábúandann á Þingvöllum, milli hans og stjórnarinnar, um það, sem gera þarf. í 4. gr. frv. er gert ráð fyrir, að samkomulag muni takast um afsal afnotarjettar á þessu svæði, en annars fari fram eignarnám, ef samkomulag næst ekki. En jeg skal taka það fram, að eftir samtali, sem nefndin hefir átt við staðarhaldarann á Þingvöllum, sjera Guðmund Einarsson, gerir hún ráð fyrir, að gott samkomulag náist um þetta atriði, og sjer nefndin því ekki ástæðu til að leggja áherslu á það, að þetta frv. gangi fram nú. Það er síður en svo, að allshn. hafi leitt þetta mál hjá sjer, því að hún fór til Þingvalla og athugaði staðháttu og reyndi að setja sig inn í málið. Úr því að jeg er nú staðinn upp, álít jeg rjett að segja eitthvað um þetta mál, eins og það nú liggur fyrir. Jeg er alveg sammála hv.þm. V.-Ísf. (ÁÁ) um það, að það sje ekki rjett að draga það öllu lengur að byrja á undirbúningi undir þjóðhátíðina 1930, en jeg er ekki ánægður með þessa till., sem hjer liggur fyrir. Jeg hefi hjer hjá mjer álit Þingvallanefndarinnar frá 14. jan., og í niðurlagsorðum álitsins getur nefndin þess, að í skipunarbrjefi hennar segi svo: „Þegar nær dregur væntanlegu hátíðahaldi, býst ráðuneytið við því, að nefndinni verði falið að gera annan nauðsynlegan undirbúning undir þau hátíðahöld, að viðbættum mönnum í nefndina“. Mjer skilst, að með þessari till. sje ekki gert ráð fyrir því, að þessi nefnd, sem skipuð var á síðastliðnu ári, starfi áfram, en jeg býst við, að hún hafi verið skipuð samkv. heimild frá þinginu. Jeg hefði betur getað felt mig við þessa till., ef hún hefði gengið í þá átt, að Alþingi bætti mönnum í nefndina, í stað þess að skipa nýja. Mjer þykir rjett að geta þess, að sá maður, sem einna mest mun hafa hugsað um hin væntanlegu hátíðahöld 1930, dr. Guðmundur Finnbogason, kom á fund allshn. og skýrði málið fyrir henni, og eru það sjerstaklega 3 atriði, sem hann leggur áherslu á. Það er í fyrsta lagi útgáfa bókar. Eins og hv.flm. (ÁÁ) tók fram, virðist það auðsætt, að við ættum að nota þennan merkisatburð til þess að vekja athygli annara þjóða á okkur. Dr. Guðmundur leggur til, að rituð sje bók í þessu skyni á íslensku og henni snúið á ensku. Hann benti á, að Norðmenn og Svíar hefðu gefið út slíka bók árið 1900 og haft mikið gagn af því. Dr. G. F. lagði til, að til þessa yrði skipaður sjerstakur maður. Í öðru lagi leggur hann til, að skipaður sje einn maður til þess að sjá um undirbúning sýningar, og mun þegar vera hafinn undirbúningur í þessu skyni. Í þriðja lagi leggur hann til, að skipaður sje maður til að sjá um töku íslenskrar kvikmyndar. Eins og kunnugt er, var hjer sýnd í vetur kvikmynd frá Danmörku, sem sýndi atvinnuhætti þar og fleira, og held jeg, að mörgum hafi þótt sú mynd lærdómsrík. Dr. G. F. heldur því fram, að gera megi íslenska kvikmynd, sem standi þessari að engu leyti að baki, og leggur til, að þegar sje hafinn undirbúningur undir þetta. Samkvæmt till. hans er ætlast til þess, að þeir, sem valdir verða af hæstv. stjórn eða hinu háa Alþingi í nefnd, starfi með Þingvallanefnd, og að lokum yrði skipuð þriggja manna nefnd, er sjerstaklega hefði með móttökuna að gera - sjá um, hverjum skuli boðið, og vera gestgjafi boðsmanna meðan á hátíðinni stendur. Jeg áleit rjett, að þetta kæmi fram hjer, þótt það sje að vísu ekki alveg í sambandi við till., er fyrir liggur.

Flm. (Ásgeir Ásgeirsson) Eins og jeg hefi áður sagt, sje jeg enga ástæðu til þess að ræða hjer þær till., er komið hafa fram um hátíðahöldin 1930. Það er aðeins nefndarskipunin, sem hjer er til umr. Jeg get ekki verið hæstv.forsrh. (JM) sammála um það, að Þingvallanefndin, sem stjórnin skipaði, sje hátíðanefnd og eigi að starfa eftir sem áður, þótt þessi nefnd sje skipuð. Þingvallanefndin á að líða undir lok, því þessi nefnd, sem hjer er farið fram á að skipa, mundi koma í stað hennar, og jeg sje ekki, að með því sje að neinu leyti brotið á móti því, sem menn hafa hugsað sjer áður um undirbúning hátíðarinnar. Jeg veit ekki til þess, að hið háa Alþingi hafi til þessa tekið neina ákvörðun um skipun nefndar, er sæti allan tímann fram yfir 1930 og hefði allan þunga þess starfs. Till. kemur því ekki í bág við nein fyrri ákvæði þingsins. Þá hefir verið talað um, að rjett sje að hafa í nefndinni þá menn, er sjerþekkingu hafi og sjeu starfsmenn ríkisins, vegna þess, að nefndin á að starfa kauplaust. Jeg sje nú ekki, hver þörf er á því sjerstaklega að hafa í þessari nefnd vegamálastjóra og húsameistara ríkisins. Ef sjerþekkingar þarf við, þá er hægurinn hjá fyrir nefndina að leita til þeirra starfsmanna ríkisins, er sjerþekkingu hafa, því að allir starfsmenn ríkisins eru sjálfkjörnir ráðgjafar nefndarinnar. Jeg fyrir mitt leyti get ekki orðið við þeim tilmælum, er fram hafa komið um það, að bætt skuli mönnum við í þá Þingvallanefnd, er nú situr. Sje nauðsynlegt að hafa þá menn í nefndinni, er hana skipa, er hægurinn hjá að kjósa þá á þessum fundi í hina nýju nefnd. Jeg býst við því af þeim flokkum, er telja þessa menn ómissandi í nefndinni, að þeim sjáist ekki yfir að kjósa þá. Jeg held fast við till. eins og hún er og vona, að hið háa Alþingi sjái sóma sinn í því að fara sjálft með málið, að hafa einlita, þingskipaða nefnd, en rugla ekki saman stjórnskipuðum og þingkjörnum mönnum.

Forsætisráðherra (JM): Jeg þarf ekki að svara hv.þm. V.-Ísf. (ÁÁ), en hv. 2. þm.N.-M. (ÁJ) lítillega. Jeg get ekki viðurkent, að hv.allshn.Nd. hafi sint stjfrv. Það kom fram nógu snemma á þinginu til þess, að nefndin hefði getað tekið afstöðu til þess á þessu þingi og málið síðan sætt venjulegri meðferð. En það gagnar ekki, að nál. kemur nú fyrst, á seinasta starfsdegi þingsins, og er nú útbýtt hjer rjett í þessari andránni. Þetta kalla jeg ekki að sinna frv. Um samkomulagið við Þingvallasveitarbúa er það að segja, að nokkuð hefir verið reynt um það af stjórnarinnar hálfu, og skal jeg ekki tala frekar um það. Þá var talað um, að engin heimild væri til frá Alþingi um skipun Þingvallanefndar. Stjórnin þurfti enga heimild til þess að skipa þá nefnd, er engin laun tekur fyrir starf sitt. Það hafði stjórnin fulla heimild til að gera. Jeg get ekki verið hv.allshn.Nd. samdóma um það, að ekki hafi verið ástæða til þess að sinna öðruvísi þeim till., er fram hafa komið frá Þingvallanefnd.

Árni Jónsson Hæstv. forsrh. (JM) er ekki ánægður með gerðir allshn. í þessu máli. Það er að vísu rjett, að álit nefndarinnar kemur seint fram, en þegar gætt er ákvæða 4. gr., er ekki nema eðlilegt, að nefndin afgreiði málið á þann hátt, sem hún hefir gert. Jeg geri ráð fyrir því, að hæstv. stjórn sje ekki úrkula vonar um að ná samkomulagi við prestinn á Þingvöllum, fyrst hún bar þetta frv. fram. Mjer skildist svo, sem hæstv.forsrh. (JM) hefði það eftir mjer, að engin heimild hafi verið fyrir því að skipa Þingvallanefndina, en það er ekki rjett.

Fjármálaráðherra (JÞ): Jeg vil taka undir það, er hæstv. forsrh (JM) og hv. 2. þm.N.-M. (ÁJ) hafa sagt, að það er óhentugt að fella niður þessa þriggja manna nefnd, sem unnið hefir mikið að þessu máli, hefir kynt sjer mikið og margt því viðkomandi og hugsað mikið um það, á hvern hátt hátíðin megi fara sem best úr hendi. Það er eðlilegast, að Alþingi skipi nefndina þannig, að þessir 3 menn, sem að allra dómi eru mjög hæfir til þess að sitja í henni, fái þar sæti, og bætt sje við t. d. 4 mönnum. Jeg skal ekki færa nein frekari rök fyrir þessu, en leyfi mjer að bera fram skriflega brtt. í þessa átt (verður þskj. 600) og vona, að hv. Alþingi lofi henni að koma til atkvæða.

Flm. (Ásgeir Ásgeirsson) Jeg vil vekja athygli hv.þm. á því, og legg þar á mikla áherslu, að hvorki hið háa Alþingi nje hæstv. stjórn eru að neinu leyti skuldbundin þeirri Þingvallanefnd, er nú situr. En vilji hæstv. stjórn endilega hafa þessa menn í nefndinni, þá er auðvelt að kjósa þá. Það er mjög auðvelt ráð til þess, að þeir missist ekki úr nefndinni. Hitt er óeðlilegt og fjarri öllum sanni, eins og jeg tók fram áður, að fara að skeyta saman stjórnskipaða og þingkosna nefnd. Jeg hygg, að öll meðferð málsins hafi sýnt það, að rjettast sje, að það sje í höndum þingsins og að þingmenn sjeu þeir, er nefndina skipa. Af þessum ástæðum greiði jeg atkvæði á móti brtt. þeirri, er fram er komin frá hæstv. fjrh. (JÞ). Það er eðlilegt, að allir flokkar þingsins óski þess að fá hlutfallslegan rjett um skipun þessarar nefndar. En með því að samþykkja brtt. eru 5 sæti í nefndinni fengin íhaldsmönnum í hendur, en aðeins tvö, sem aðrir flokkar fá. En þar sem þetta er málefni, sem Alþingi og alþjóð varðar, má ætlast til þess, að flokkamir vilji fá hlutfallslegan rjett um nefndarskipunina og að enginn vilji beita flokkadrætti í slíku máli. Jeg vil því mælast til þess við Íhaldsflokkinn, að hann hafi um nefndarskipunina eins gott samstarf og til er ætlast í þáltill. Mjer fyrir mitt leyti finst sanngjarnt, að hlutfallið milli flokkanna á Alþingi ráði um skipun nefndarinnar. Allar aðrar kröfur eru reiptog, og það á ekki við í slíku máli, sem á að vera utan við allan flokkaríg.

Flm. (Ásgeir Ásgeirsson) Sameinað Alþingi hefir kosið þessa nefnd. Það væri ofríki af heilum flokki að vilja ekki taka sæti í nefnd, sem kosin er af meiri hl. sameinaðs Alþingis og skipuð er til þess að gera 1000 ára hátíð Alþingis sem veglegasta. Vona jeg því, að hæstv. forseti (JóhJóh) skorist ekki undan því að taka sæti í nefndinni og taka á sig starf, sem sameinað, Alþingi hefir kosið hann til og sýnt honum þar með traust, þótt þeir, sem kusu hann, sjeu úr öðrum flokki. Sömu tilmælum vildi jeg beina til þeirra, sem kosnir eru úr öðrum flokkum en þeim, sem kosið hafa.

Fjármálaráðherra (JÞ): Íhaldsflokkurinn hefir ekki skorast undan því að gera hátíðina 1930 sem veglegasta. Hann hefir þvert á móti gert nauðsynlega byrjun og hefir með till., sem hjer kom til umr., sýnt áhuga á því að taka þátt í því starfi. En það eru hv.flm. þeirrar till., er samþykt var, sem sagt hafa sundur friðnum. Þeir hafa orðað till. svo, að hún sparkar í burt hæfum mönnum, sem stjórnin hefir falið að undirbúa þetta verk, mönnum, sem að vísu eru ekki neinir stjórnmálamenn, en aftur á móti miklir kunnáttumenn á þessu sviði. Það hefir alls ekki verið leitað samkomulags við Íhaldsflokkinn um þessa nefndarskipun, og getur því hv.þm. ekki gefið öðrum sök á þeirri sundrung, sem hjer er orðin.

Flm. (Ásgeir Ásgeirsson) Vegna ummæla hæstv. fjrh. (JÞ) vil jeg lýsa yfir því, að jeg hafði borið till. undir nokkra íhaldsmenn áður en hún var borin fram, og tóku þeir vel í málið. Við flm. höfum ekki sagt sundur friðnum. Við höfum aðeins viljað hlutfallslegt jafnrjetti milli flokkanna í nefndinni. Og sameinað Alþingi hefir skorið úr um það, að þeir skuli njóta þessa jafnrjettis. Jeg hygg, að það gildi, sem sameinað Alþingi hefir ályktað að gera, og að varhugavert sje fyrir heila flokka að skirrast við að fara eftir ályktunum þess. Það væri ekki til að auka traust og álit þessarar gömlu og virðulegu stofnunar. Með því að skorast undan þátttöku í nefndinni gera menn uppreisn gegn ályktunum Alþingis, ef það er heill flokkur, sem tekur sig saman um undanbrögðin. Sú leið er að vísu fær, en ekki samboðin öðrum en óvinum þingræðisins. Jeg ítreka því tilmæli mín til þeirra manna, er kosnir hafa verið í nefndina úr stjórnarflokknum, að þeir taki þar sæti. Sjerstaklega vil jeg beina þessum tilmælum til hæstv. forseta (JóhJóh), að hann láti sjer ekki á sama standa um heiður þingsins og ályktunarvald þess.

Fjármálaráðherra (JÞ): Það er alveg misskilningur hjá hv.þm. (ÁÁ), að hjer sje verið að skirrast við að fylgja ákvörðunum þingsins. En það er ekki venja að kjósa aðra menn í slíkar nefndir en gefið hafa loforð sitt um að taka við kosningu. Þó hefir hjer verið vikið frá þessu. En það kemur ekki til mála að kalla það uppreisn gegn samþyktum Alþingis, þó að þingflokkur skili auðum seðlum við kosningar. Það er alvanalegt. Oft hafa heilir þingflokkar skilað auðu við forsetakosningar, og það er langt frá því, að það hafi verið talið uppreisn.

Jón Baldvinsson Það hefir nú sýnt sig, að Framsóknarflokkurinn hefir tekið nokkra íhaldsmenn nauðuga á lista og kosið þá í þessa nefnd. Hæstv. forseti (JóhJóh) hefir nú beiðst undan kosningu, vegna þess, að hann var ekki að spurður, og treystir sjer ekki til þess að starfa í svo umfangsmikilli nefnd. Það er alveg auðsætt, að gefa á hæstv. forseta (JóhJóh) lausn og kjósa nýjan mann í hans stað. Hefði auðvitað verið best, að þingflokkarnir hefðu getað komið sjer saman um þetta. En þar sem svona er komið, liggur ekki annað fyrir en að kjósa einn mann í nefndina í stað hins, sem úr gekk. Ef það verður ekki gert, er ekki hægt að framfylgja till., því að Alþingi á að kjósa í nefndina, en ekki stjórnin.

Sigurður Eggerz Jeg skal geta þess, að jeg hefi engan þátt átt í undirbúningi þessa máls. A-listinn var kosinn með miklum þorra atkvæða. Enginn, sem á þeim lista stóð, hreyfði áður en kosning fór fram, mótmælum gegn því, að hann væri settur á listann, og ekki heldur hæstv. forseti. Jeg tel því, að þessi mótmæli, sem nú koma á eftir, sjeu of seint fram komin. Undir öllum kringumstæðum er nú sú kosning, sem fram er farin, fullgild, og verður ekki gert frekara í því máli.

Forseti (JóhJóh): Jeg skal geta þess, að það voru ekki nema 19 þm. af 42, sem ákváðu að kjósa í nefndina. Ef meiri hl. þeirra hefði gert það, þá mundi jeg þegar hafa beygt mig. En jeg tel mjer ekki skylt að gera það, þar sem ekki fullur helmingur þm. tóku þátt í kosningunni.

Tryggvi Þórhallsson Jeg vildi aðeins benda hæstv. forseta (JóhJóh) á það, að kosið var á 20 seðla að 39, enda þótt ekki væri hægt að lesa á einum. Hefir því nefndin verið kosin af 20 þm., því að menn vita, að á hinum ógilda seðli hefir átt að standa A. Er þetta því meiri hl. þeirra þm., sem viðstaddir voru.

Forseti (JóhJóh): Þetta er rjett athugað hjá hv.þm. Str. (TrÞ). Skal jeg taka til athugunar, hvort jeg get orðið við tilmælum hv.þm. V.-Ísf. (ÁÁ), og tel jeg því málið útkljáð.

Forseti (JóhJóh): Það hefir komið fram ósk um það, að 2. málið á dagskránni yrði tekið út, sökum þess að till. til þál. er fram komin frá hv. 2. þm. Reykv. (JBald) um að fjölga mönnum í ráðgjafarnefndinni. En þar sem nú er komið að þingslitum, vildi jeg ekki verða við þeirri ósk, nema þingið ljeti vilja sinn í ljós um það. - Jeg vil því leyfa mjer að bera það undir þingið, hvort það sje því samþ. að 2. málið sje tekið af dagskránni.

Forseti (JóhJóh): Jeg vil þá spyrja hæstv.forsrh. (JM), hvort ekki sje meiningin að kjósa jafnmarga menn í nefndina og áður.  (Forsrh. JM: Jú, talan er óbreytt)  .

Jón Baldvinsson Út af spurningu hæstv. forseta (JóhJóh) til hæstv.forsrh. (JM) vildi jeg benda á það, að þáltill. mín gerir ráð fyrir fleiri mönnum í nefndina en nú er, og er því rjettara að fresta málinu, þó ekki verði það tekið út af dagskrá. Það er nú orðið altítt, ef hraða þarf máli, að halda fundi hvern á fætur öðrum og veita afbrigði frá þingsköpum. Jeg veit t. d. ekki betur en að Nd. þurfi í dag að halda minst tvo fundi og knýja í gegn mál, er afbrigða þarf til. Þetta er algeng regla, þótt ekki sje hún góð. Jeg vildi því mælast til þess við hæstv. forseta, að hann noti vald sitt og taki nefndarkosninguna út af dagskrá, og setji síðan nýjan fund og taki þar þáltill. mína til meðferðar, þó að ekki fylgi áskorun frá 9 mönnum.

Forseti (JóhJóh): Út af orðum hv. 2. þm. Reykv. (JBald) skal jeg taka það fram, að þáltill. á þskj. 595 getur ekki orðið tekin fyrir á þessum fundi, þar sem hún er ekki á dagskrá. Auðvitað mætti slíta fundi og taka málið fyrir á næsta fundi. En nú hefir þingið samþykt með miklum meiri hl. atkv. mótmæli gegn því, að málið verði tekið út af dagskrá, og liggur það því fyrir.

Jón Baldvinsson Hæstv. forseti hefir vald samkv. 54. gr. þingskapa til að gera uppástungu um að taka mál á dagskrá; og það er þetta, er jeg fer einnig fram á, svo ekki þurfi að rekast í því að fá 9 þm. til að senda skriflega uppástungu um þetta.

Forseti (JóhJóh): Jeg lít svo á, að Alþingi hafi látið vilja sinn í ljós um þetta, og liggur því fyrir að kjósa hinn íslenska hluta hinnar dansk-íslensku ráðgjafarnefndar. Hlutfallskosning var viðhöfð, og komu fram þrír listar, er forseti merkti A, B og C. - Á A-lista voru Jóhannes Jóhannesson og Bjarni Jónsson frá Vogi, á B-lista Jónas Jónsson og á C-lista Bjarni Jónsson frá Vogi. Þar sem ekki voru fleiri til nefndir en kjósa skyldi, lýsti forseti rjett kjörna án atkvgr. alþingismennina: Jóhannes Jóhannesson, Bjarna Jónsson frá Vogi, Jónas Jónsson.

Benedikt Sveinsson Jeg vil leyfa mjer að nefna menn í kjör þetta, til þess að nefndin verði skipuð fjölbreyttari „starfskröftum“. Legg því til, að kosnir verði: Gunnar Sigurðsson frá Selalæk og Hallbjörn Halldórsson ritstjóri.

Forseti (JóhJóh): Fram hefir komið ósk um, að beitt verði hlutfallskosningu og þykir mjer rjett að verða við þeirri beiðni. Hverjum þingmanni er vitanlega frjálst að koma fram með lista, en afhenda verður þá skriflega. Forseta bárust tveir listar. Á öðrum, er hann merkti A, var Klemens Jónsson, en á hinum, er merktur var B, var Guðmundar Björnson landlæknir. Þm. N.-Þ. tók þá aftur tillögu sína. Forseti lýsti því rjett kjörna í orðunefnd án atkvgr.: Klemens Jónsson alþm. og Guðmund Björnson landlækni.